14 October 2015
ວຽກງານມາດຕະຖານໄດ້ຮັບການພັດທະນາຢ່າງຕໍ່ເນື່ອງ
ເນື່ອງໃນໂອກາດວັນມາດຕະຖານໂລກ, ວັນທີ 14 ຕຸລາຄົບຮອບ 68 ປີ, ທ່ານສຈ ດຣ ບໍ່ວຽງຄຳ ວົງດາລາ ລັດຖະມົນຕີວ່າການກະຊວງວິທະຍາສາດ ແລະ ເຕັກໂນໂລຊີ ໄດ້ໃຫ້ສໍາພາດຕໍ່ສື່ມວນຊົນ, ໂດຍຊີ້ໃຫ້ເຫັນວ່າ: ພັກ ແລະລັດຖະບານ, ໄດ້ຖືສໍາຄັນໃນການພັດທະນາວຽກງານມາດຕະຖານໃຫ້ດີຂຶ້ນເທື່ອລະກ້າວ, ໂດຍສະເພາະແມ່ນກະຊວງວິທະຍາສາດ ແລະ ເຕັກໂນໂລຊີ ເຊິ່ງເປັນຜູ້ຮັບຜິດຊອບໃນການຄຸ້ມຄອງ, ພັດທະນາ ແລະ ບໍລິການວຽກງານດັ່ງກ່າວເປັນຕົ້ນແມ່ນ: ການສ້າງບັນດານິຕິກຳ, ກົດຫມາຍ, ດຳລັດ ແລະ ຂໍ້ຕົກລົງຕ່າງໆ ທີ່ສອດຄ່ອງກັບລະບຽບການຂອງອົງການການຄ້າໂລກ ແລະ ແທດເໝາະກັບແນວທາງການພັດທະນາເສດທະກິດສັງຄົມຂອງປະເທດເຮົາເຊັ່ນ: ສ້າງ ແລະ ປັບປຸງກົດໝາຍວ່າດ້ວຍມາດຕະຖານ, ກົດຫມາຍວ່າດ້ວຍການວັດແທກ, ບັນດານິຕິກຳວ່າດ້ວຍການຂຶ້ນທະບຽນຜະລິດຕະພັນ ແລະ ສິນຄ້າ, ການນຳໃຊ້ກາໝາຍມາດຕະຖານຜະລິດຕະພັນ ແລະ ສິນຄ້າ, ການກວດສອບຄຸນນະພາບຜະລິດຕະພັນ ແລະ ສິນຄ້າ, ການຈັດຕັ້ງ ແລະ ເຄື່ອນໄຫວຈຸດສອບຖາມສິ່ງກີດຂວາງດ້ານເຕັກນິກຕໍ່ການຄ້າ, ໄດ້ປັບປຸງມາດຕະຖານແຫ່ງຊາດຫລາຍສະບັບເປັນຕົ້ນແມ່ນມາດຕະຖານນໍ້າມັນແອັດຊັງ ແລະ ມາດຕະຖານນໍ້າມັນກາຊວນເພື່ອໃຫ້ສອດຄ່ອງກັບມາດຕະຖານພາກພື້ນ ແລະ ສາກົນ. ພ້ອມກັນນັ້ນກໍຍັງໄດ້ປະກາດໃຊ້ມາດຕະຖານແຫ່ງຊາດກ່ຽວກັບຜະລິດຕະພັນ, ໄດ້ຮັບຮອງເອົາມາດຕະຖານໄຟຟ້າ-ເອເລັກໂຕຣນິກ (ISO/IEC) ຂອງສາກົນມາເປັນມາດຕະຖານແຫ່ງຊາດຈຳນວນໜຶ່ງ ແລະ ຮັບຮອງເອົາມາດຕະຖານໃນຂົງເຂດໄຟຟ້າ-ເອເລັກໂຕຣນິກສາກົນ ມາເປັນມາດຕະຖານແຫ່ງຊາດອີກຈຳນວນ 100 ກວ່າມາດຕະຖານ.
ລັດຖະມົນຕີວ່າການກະຊວງວິທະຍາສາດ ແລະ ເຕັກໂນໂລຊີ ກ່າວວ່າ: ປັດຈຸບັນ, ພວກເຮົາໄດ້ອະນຸຍາດນຳໃຊ້ກາໝາຍມາດຕະຖານແຫ່ງຊາດໃນຈຳນວນ 25 ຜະລິດຕະພັນ, ຂຶ້ນທະບຽນກວດກາຄຸນນະພາບຜະລິດຕະພັນ ແລະ ສິນຄ້າໄດ້ທັງໝົດຈຳນວນ 110 ລາຍການເປັນຕົ້ນ: ຜະລິດຕະພັນຂອງໂຮງງານຊີມັງລາວສະຫວັນນະເຂດ, ບໍລິສັດວຽງຈັນອຸດສາຫະກຳເຫລັກ, ບໍລິສັດອຸໄລພານິດຈຳກັດ, ໂຮງງານວີເຄເຄອຸດສາຫະກຳຈຳກັດ ແມ່ນໄດ້ຮັບການຢັ້ງຢືນລະບົບການຄຸ້ມຄອງບໍລິຫານຄຸນນະພາບມາດຕະຖານສາກົນ ຫລື ISO:9001 ເລີ່ມແຕ່ປີ 1998 ເປັນຕົ້ນມາ, ໄດ້ເຂົ້າຮ່ວມການເຄື່ອນໄຫວວຽກງານຄະນະກຳມະການທີ່ປຶກສາດ້ານມາດຕະຖານ ແລະ ຄຸນນະພາບອາຊຽນ ຫລື (ACC SQ) ເຊິ່ງມີ 12 ໜ່ວຍງານທີ່ພົວພັນກັບບັນດາກະຊວງ, ຂະແໜງການທີ່ກ່ຽວຂ້ອງເຊັ່ນ: ກະຊວງສາທາລະນະສຸກ, ກະຊວງອຸດສາຫະກຳ ແລະ ການຄ້າ, ກະຊວງໂຍທາທິການ ແລະ ຂົນສົ່ງ, ກະຊວງພະລັງານ ແລະ ບໍ່ແຮ່ ແລະ ພາກສ່ວນອື່ນ.
Subscribe to: Post Comments (Atom)